
SPRENDIMO
DĖL PRITARIMO PAKEISTI ŠIAULIŲ MIESTO SAVIVALDYBĖS IR UŽDAROSIOS AKCINĖS BENDROVĖS „VONIN LITHUANIA“ INVESTICIJŲ SUTARTIS AIŠKINAMASIS RAŠTAS

2024 m. rugsėjo 11 d. 
Šiauliai


Pritarti, kad būtų pasirašytas Šiaulių miesto savivaldybės ir uždarosios akcinės bendrovės „Vonin Lithuania“ papildomas susitarimas prie 2020 m. lapkričio 17 d. investicijų sutarties Nr. SŽ-1427, 2021 m. vasario 17 d. investicijų sutarties Nr. SŽ-191 ir 2021 m. kovo 9 d. investicijų sutarties Nr. SŽ-287 (toliau – Investicijų sutartys).

Vadovaujantis Šiaulių miesto savivaldybės tarybos (toliau – Taryba) 2020 m. lapkričio 5 d. sprendimu Nr. T‑397 „Dėl pritarimo pasirašyti Šiaulių miesto savivaldybės ir uždarosios akcinės bendrovės „Vonin Lithuania“ investicijų sutartį“ 2020 m. lapkričio 17 d. buvo pasirašyta investicijų sutartis Nr. SŽ-1427 dėl žemės sklypo, esančio adresu Pročiūnų g. 3B, Šiauliai (plotas 1,1990 ha). Sklypo patikėjimo teisė priklausė Nacionalinei žemės tarnybai prie Aplinkos ministerijos (toliau – NŽT), dėl šios priežasties, valstybinės žemės nuomos sutartis 2020 m. gruodžio 7 d. pasirašyta su NŽT.
Vadovaujantis 2021 m. vasario 4 d. Tarybos sprendimu Nr. T-13 „Dėl pritarimo pasirašyti Šiaulių miesto savivaldybės ir uždarosios akcinės bendrovės „Vonin Lithuania“ investicijų sutartį“ 2021 m. vasario 17 d. buvo pasirašyta investicijų sutartis Nr. SŽ-191 dėl žemės sklypo, esančio adresu Pročiūnų g. 3A, Šiauliai (plotas 0,0651 ha). Sklypo patikėjimo teisė priklausė NŽT, dėl šios priežasties, valstybinės žemės nuomos sutartis 2021 m. kovo 9 d. pasirašyta su NŽT.
Vadovaujantis 2021 m. kovo 4 d. Tarybos sprendimu Nr. T-45 „Dėl pritarimo pasirašyti Šiaulių miesto savivaldybės ir uždarosios akcinės bendrovės „Vonin Lithuania“ investicijų sutartį“ 2021 m. kovo 9 d. buvo pasirašyta  investicijų sutartis Nr. SŽ-287 dėl žemės sklypo, esančio adresu Petro Motiekaičio g. 5, Šiauliai (plotas 0,1820 ha). Sklypo patikėjimo teisė priklauso NŽT, dėl šios priežasties, valstybinės žemės nuomos sutartis 2021 m. kovo 30 d. pasirašyta su NŽT.
Vadovaujantis 2022 m. lapkričio 3 d. Tarybos sprendimu Nr. T-386, 2022 m. lapkričio 7 d. buvo pasirašytas papildomas susitarimas Nr. SŽ-1678, kuriuo pakeičiami Investicijų sutartyse nurodyti sklypų adresai ir plotai, nes atlikus Industrinio parko Šiauliuose detaliojo plano koregavimą, 4 sklypai (Pročiūnų g. 3A, Pročiūnų g. 3B, Petro Motiekaičio g. 5, Felikso Vaitkaus g. 15) buvo sujungti į vieną sklypą suteikiant jiems bendrą adresą Felikso Vaitkaus g. 15, Šiauliai (jame UAB „Vonin Lithuania“ jau vykdo veiklą). Sklypų sujungimas buvo reikalingas planuojamai esamo gamybinio pastato plėtrai. Taryba taip pat pritarė, kad Investicijų sutarčių įgyvendinimo terminai (nurodyti 8.3., 8.4. ir 8.6 papunkčiuose) būtų pradėti skaičiuoti nuo 2022 m. rugpjūčio 29 d., kai bendras sujungtas sklypas buvo įregistruotas VĮ Registrų centras.
Vadovaujantis 2023 m. rugsėjo 7 d. Tarybos sprendimu Nr. T-354, 2023 m. rugsėjo 12 d. buvo pasirašytas papildomas susitarimas Nr. SŽ-1506, kuriuo Investicijų sutarčių 8.3, 8.4 ir 8.6 papunkčiuose numatytų įsipareigojimų įgyvendinimo terminas buvo pratęstas 12 mėn.

Pagal 2023 m. rugsėjo 12 d. pasirašytą papildomą susitarimą Nr. SŽ-1506, UAB „Vonin Lithuania“ iki 2024 m. rugpjūčio 29 d. turėjo gauti statybą leidžiantį dokumentą ir pradėti Investicijų sutartyse numatytų darbų vykdymą. 
2024 m. rugpjūčio 27 d. buvo gautas UAB „Vonin Lithuania“ prašymas Nr. G-6562 (registracija DVS „Avilys“), kuriame prašoma Investicijų sutarčių 8.3, 8.4 ir 8.6 papunkčiuose numatytus įsipareigojimų įgyvendinimo terminus pratęsti 12 mėn. Prašyme nurodoma, kad dėl Investuotojo įmonių grupės padidėjimo (Hampidjan grupei, kuriai priklauso Vonin grupė, įsigijus konkuruojančią Norvegijos įmonių grupę Morenot) prireikė daugiau laiko nei planuota išanalizuoti kiek, pasikeitus aplinkybėms, artimiausiu metu reikės papildomai gamybinio, sandėliavimo bei buitinių patalpų ploto. Bendrovės valdyba nusprendė pirmame etape pradėti projektuoti esamo pastato išplėtimą 22 metrų pločio priestatu. Šiuo metu Investuotojas jau formuoja projektavimo užduotį, reikalingą projektavimo darbų sutarties su UAB „Projektavimo centras” pasirašymui, siekiant gauti statybą leidžiantį dokumentą. 
Investuotojas į sklypo paruošimo būsimai plėtrai darbus jau yra investavęs 29 686,36 Eur (aptverta teritorija, dalis sklypo paruošta sandėliavimui). Taip pat, kol nepradėti statybos darbai, yra sudaryta galimybė Šiaulių regbio ir žolės riedulio akademijai neatlygintinai naudotis stadionu. Stadione vyksta treniruotės ir varžybos.
Vis didėjanti žuvies auginimo rinka didina ir specialios žuvų auginimo įrangos paklausą, kurios gamybą ir planuoja didinti Investuotojas. Šiuo metu Investuotojas prekes eksportuoja į Farerų salas, Škotiją, Kanadą, Islandiją ir kt. šalis. Pagal pasirašytas Investicijų sutartis, Investuotojas įsipareigojo investuoti ne mažiau kaip 870 000,00 Eur, tačiau generalinė direktorė preliminariai paskaičiavo, kad įmonės investicijos į priestato statybą pirmame etape gali siekti apie 2 mln. Eur. Investuotojas Šiaulių pramoniniame parke jau yra investavęs apie 6 mln. Eur. 
Atsižvelgiant į aukščiau išdėstytus argumentus, Investuotojų atrankos ir valstybinės žemės sklypų nuomos ne aukciono būdu Šiaulių pramoniniame parke vertinimo darbo grupė siūlo pritarti Investicijų sutarčių įvykdymo terminų pratęsimui 12 mėn. (2024-09-11 protokolas Nr. VM-78, registracija DVS „Avilys“).	

Teigiamos pasekmės: priėmus sprendimą UAB „Vonin Lithuania“ galės toliau vykdyti plėtrą, investuoti, kurti naujas darbo vietas, plėsti gamybos ir eksporto apimtis. 
Neigiamų pasekmių nenumatyta. 
Priėmus sprendimą, keičiami ar panaikinami galiojantys Savivaldybės teisės aktai. Nėra. 
Sprendimui įgyvendinti reikalingi priimti papildomi teisės aktai. Nėra. 
Sprendimui įgyvendinti reikalingos lėšos. Nėra. 
Sprendimo projekto antikorupcinis vertinimas. Neatliekamas. 

